

Canllawiau i Hyfforddwyr 'Barod i Rentu': Datrys problemau sy'n perthyn i Denantiaethau

Fersiwn Lloegr a Chymru

Amcan a Deilliannau'r Gweithdy

Mae Barod i Rentu'n rhaglen hyfforddi sydd wedi'i chreu i roi gwybodaeth a hyder angenrheidiol i fyfyrwyr sy'n mynd ati i gael hyd i dŷ o ansawdd ac i fynnu eu hawliau fel rhentwyr. Erbyn diwedd y gweithdy hwn, dylai myfyrwyr fod yn gwybod sut i ddatrys materion a all godi mewn tai ar rent a ble i fynd am help.

Hyd y Gweithdy

Bwriedir i'r gweithdy hwn gymryd tua 40 munud.

Yr hyn fydd ei angen arnoch

Gellir lawrlwytho holl adnoddau'r gweithdy i'w hargraffu o wefan Barod i Rentu. Mae pecyn adnoddau ar gyfer hyfforddwyr yn Lloegr, Cymru a Gogledd Iwerddon, yn ogystal â phecyn i hyfforddwyr yn yr Alban. Sicrhewch eich bod yn lawrlwytho'r adnoddau priodol ar gyfer y canllawiau hyn (fersiwn Lloegr, Cymru a Gogledd Iwerddon).

* Sleidiau PowerPoint
* **Gweithgaredd Datrys problemau sy'n perthyn i Denantiaethau:** Pedair stori stribed (neu fwy os oes mwy o grwpiau), un daflen set arfau tenantiaeth ar gyfer pob grŵp
* Ffilm: Hintiau Handi ar Denantiaeth

Hefyd bydd angen i chi ddarparu'r canlynol:

* Pennau ysgrifennu
* Taflunydd a chyfrifiadur sydd â sain

Cyfranogwyr

Mae'r gweithdy hwn wedi'i gynllunio ar gyfer 6-40 o gyfranogwyr. Serch hynny, gellir addasu'r gweithgareddau ar gyfer nifer llai neu fwy o gyfranogwyr. Gweler **Hintiau i Hyfforddwyr** ar wefan Barod i Rentu am awgrymiadau.

Trefn yr ystafell

Dylai'r ystafell gael ei gosod yn anffurfiol, yn ddelfrydol gyda chadeiriau mewn cylch. Ar gyfer y gweithgaredd Rasio i Rentu, bydd angen i chi osod byrddau gyda chlystyrau o gadeiriau o gwmpas yr ystafell.

Deall y Canllawiau hyn

*Mae awgrymiadau o ran yr hyn i'w ddweud mewn llythrennau italig*

**[Mae cyfleoedd i ychwanegu gwybodaeth leol a manylion yr hyn mae eich Undeb Myfyrwyr yn ei gynnig mewn cromfachau sgwâr]**

**“Dangosir cyfeiriadau at ddogfennau eraill fel hyn“**

Trosolwg o gynnwys y gweithdy

|  |  |  |
| --- | --- | --- |
| **Adran** | **Cynnwys** | **Amcan** |
| **Rhagarweiniad** | Gweithgaredd: Llinell Sbectrwm | * Canfod lefelau hyder ymhlith y cyfranogwyr * Gosod cywair yr hyfforddiant ac annog pobl i gyfranogi |
| Rhagarweiniad i gynnwys y cwrs | * Amlygu pa mor gyffredin yw'r anawsterau mae myfyrwyr sy'n rhentu yn eu hwynebu, yn ogystal â phwysigrwydd gwybod beth yw eich hawliau * Gosod disgwyliadau'r hyfforddiant |
| **Datrys Problemau Tenantiaeth** | Gweithgaredd: Datrys Problemau Tenantiaeth | * Cynyddu dealltwriaeth o sut i fynd i'r afael â materion a ble i fynd am gymorth * Datblygu sgiliau ar gyfer atal problemau rhag codi |
| Ffilm: Hintiau Handi ar Denantiaeth | * Gwreiddio prif negeseuon yr adran hon |
| **Crynodeb** | Llinell sbectrwm | * Galluogi myfyrwyr i adlewyrchu ar yr hyn maent wedi ei ddysgu |
| Dod â'r gweithdy i ben ac atgyfeirio | * Cyfeirio myfyrwyr at adnoddau pellach * Annog myfyrwyr i gwblhau gwerthusiad ar-lein * Annog myfyrwyr i ymuno â gweithdai eraill Barod i Rentu ac i gymryd rhan mewn ymgyrchoedd trefnu ar y cyd |

|  |  |  |
| --- | --- | --- |
| **Amser** | **Gweithgareddau** | **Yr hyn fydd ei angen arnoch** |
| **Rhagarweiniad** | | |
| 10 munud | **Cyflwyno amcanion y cwrs:**  *Diben y cwrs hwn yw rhoi'r wybodaeth angenrheidiol i chi fwynhau byw mewn tŷ wedi'i rentu. Byddwn ni'n dechrau gyda gweithgaredd cyflym i roi syniad i ni o brofiadau pawb yn yr ystafell.*  **Gweithgaredd: Llinell sbectrwm**   * Gofynnwch i'r cyfranogwyr sefyll ar linell anweladwy yn ôl pa mor hyderus maen nhw'n teimlo o ran mynnu eu hawliau fel rhentwyr, gydag un pen y llinell yn hyderus iawn a'r llall yn golygu ddim yn hyderus o gwbl. * Gofynnwch i ambell gyfranogwr ar ben gwahanol y sbectrwm i esbonio pam maen nhw'n sefyll ble maen nhw. * Diolchwch iddynt am rannu, a gofynnwch iddynt eistedd   **Rhagarweiniad i gynnwys y cwrs:**  *Mae UCM wedi cynllunio'r rhaglen hyfforddi hon yn sgil darn diweddar o ymchwil a gynhaliwyd ganddynt, a ganfu fod llai na hanner y myfyrwyr a holwyd sy'n rhentu'n teimlo eu bod yn gwybod beth yw eu hawliau fel tenantiaid, a bod dwy ran o dair ohonynt yn teimlo nad oedd ganddynt ddigon o gymorth wrth rentu.*  *Mae hyn yn golygu nad oes gan fyfyrwyr y sgiliau angenrheidiol i osgoi landlordiaid ac asiantau gosod eiddo anghyfrifol, na'r hyder i fynd i'r afael â phroblemau pan fyddant yn codi.*  *Roedd chwarter y myfyrwyr a holwyd yn anfodlon neu'n anfodlon iawn â'r ffordd y cafodd eu cartref ei reoli, a nododd llawer iddynt gael problemau wrth geisio hawlio eu blaendal yn ôl. Er bod 76% o'r rheiny a gafodd arian wedi ei ddal yn ôl o'u blaendal yn meddwl fod hynny'n annheg, dim ond 16% a lwyddodd i herio'r taliadau hyn.*  *Nod y rhaglen hyfforddi hon yw eich helpu i gael profiad da wrth rentu tŷ. Yn ystod y cwrs, byddwn yn rhoi sylw penodol i'ch hawliau fel tenant a sut i'w gweithredu pan fo problemau'n codi.*  *Ni fydd y gweithdy hwn yn trafod yr holl faterion a all godi wrth rentu mewn unrhyw fanylder, ond bydd yn rhoi gwybodaeth bwysig a sgiliau i chi, yn ogystal â'ch cyfeirio at fudiadau ac adnoddau a all ddarparu cyngor pellach.*  *Bydd yn canolbwyntio ar hawliau pobl sy'n rhentu dan Denantiaeth Fyrddaliol Sicr yn Lloegr ac yng Nghymru (neu gytundeb safonol yng Ngogledd Iwerddon) sef y math mwyaf cyffredin o denantiaeth yn y sector rhentu preifat. Defnyddiwch* ***"Wirydd Tenantiaeth" ar-lein Shelter*** *os nad ydych chi'n siŵr beth sy'n cael ei gynnig i chi. Os ydych chi'n byw gyda'ch landlord neu'n rhentu o'r brifysgol, mae'n debygol y bydd gennych chi fath gwahanol o gytundeb a hawliau gwahanol, felly ceisiwch gyngor gan Ganolfan Gynghori Undeb y Myfyrwyr neu eich gwasanaeth cynghori lleol os ydych chi yn y sefyllfa hon.* | Sleid: Barod i Rentu  Sleid: Sefyllfa rhentu myfyrwyr yn y DU  Sleid: Nodau ac amcanion y gweithdy  Sleid: Canolbwynt y gweithdy |
| **Datrys Problemau Tenantiaeth** | | |
| 20 munud | **Gweithgaredd: Datrys Problemau Tenantiaeth**  **Esboniwch:**  *Ar ôl trafod y problemau sy'n perthyn i chwilio am dŷ ac arwyddo cytundeb yn y gweithdai blaenorol, rydyn ni nawr yn mynd i benderfynu sut y byddwn yn datrys anawsterau a all godi pan fyddwch yn denant.*   * Rhannwch y rheiny sy'n cymryd rhan yn 4 grŵp a dosbarthwch y 4 Sefyllfa Rentu. Os oes gennych chi weithdy mawr (25+) gallwch ofyn i fwy nag un grŵp weithio ar bob sefyllfa. * Rhowch ddarn o bapur siart-tro i bob grŵp a gofynnwch iddynt ei rannu'n ddau. * Gofynnwch i bob grŵp benderfynu beth fydden nhw'n ei wneud nesaf i ddatrys y mater, ac i ysgrifennu hyn ar un ochr i'r papur. Esboniwch fod "Set Arfau" ar y *PowerPoint* i'w helpu i nodi mudiadau neu adnoddau penodol a allai fod o gymorth, a dosbarthwch y taflenni Set Arfau Tenantiaeth i egluro'r rhain ymhellach. * Ar ôl 5 munud, gofynnwch i bob grŵp symud o amgylch yr ystafell fel bod ganddynt sefyllfa a datrysiad a luniwyd gan rywun arall. Gofynnwch iddynt i ysgrifennu sut bydden nhw'n atal y sefyllfa rhag codi ar hanner arall y papur, unwaith eto gan ddefnyddio'r Set Arfau i'w helpu.   **Adborth Grŵp:**  Gofynnwch i bob grŵp gyflwyno'r sefyllfa maen nhw wedi bod yn gweithio arni i'r grwpiau eraill. Os oes unrhyw elfennau allweddol ar goll, gofynnwch i'r grwpiau eraill gyfrannu eu syniadau. Wedyn ewch drwy'r sleid sy'n cynnwys y sefyllfa, er mwyn sicrhau bod popeth wedi cael ei drafod:  **Gwarantwyr Gwych**  Y camau nesaf:   * Ceisio cyd-drafod â'r landlord a chyn gyd-letywr ynglŷn ag ad-daliadau * Dal ati i chwilio am gyd-letywr newydd * Ymweld â **Chanolfan Gynghori Undeb y Myfyrwyr**   Gallwch atal hyn drwy:   * Osgoi chwilio am dŷ'n rhy gynnar * Sicrhau bod **Canolfan Gynghori Undeb y Myfyrwyr** yn gwirio eich cytundeb a'ch ffurflen gwarantwr * Cyfyngu cyfrifoldeb eich gwarantwr i'ch cyfran chi o'r rhent ac unrhyw gostau trwsio * Cyfathrebu'n rheolaidd â'ch cyd-letywyr * Cyd-drafod er mwyn arwyddo **cytundebau tenantiaeth unigol**   **Cymdogion Cydwybodol**  Y camau nesaf:   * Cyfathrebu â'ch cyd-letywyr a'ch cymdogion * Darllen eich hawliau a'ch cyfrifoldebau: Ni all eich landlord eich bwrw allan o'r tŷ heb orchymyn llys, ond mae'n bosib eich bod chi'n gweithredu'n groes i amodau eich cytundeb drwy beri niwsans i'ch cymdogion * Mynd i **Ganolfan Gynghori Undeb y Myfyrwyr**   Gallwch atal hyn drwy:   * Dewis eich cyd-letywyr yn ofalus a sicrhau eich bod chi i gyd yn eglur o ran disgwyliadau a chyfrifoldebau * Mynd ati i gyflwyno eich hun i'r cymdogion a dwedwch wrthynt pan fyddwch chi'n cynnal parti * Sicrhau fod eich landlord yn perthyn i **Gynllun Achrediad** * Gwirio eich hawliau a'ch cyfrifoldebau yn eich cytundeb   **Llwydni a Lleithder**  Y camau nesaf:   * Tynnu lluniau a chadw cofnod o gyfathrebu â'ch landlord. Gwnewch yn sicr bod eich cyfathrebu mewn ysgrifen. * Mynnwch dystiolaeth o unrhyw effaith ar eich iechyd * Cysylltwch ag adran **Iechyd yr Amgylchedd** eich awdurdod lleol:gallant ymyrryd a mynnu bod eich landlord yn gweithredu.   *Ond, cyn gweithredu yn erbyn eich landlord, ewch i* ***Ganolfan Gynghori Undeb y Myfyrwyr*** *neu wasanaeth cynghori arall i asesu lefel y risg o gael eich taflu allan o'r eiddo er mwyn dial arnoch. Buasem yn argymell hyn yn arbennig os ydych chi wedi parhau i fyw yn yr eiddo ar ôl diwedd cyfnod gosod eich TFS, neu'n gobeithio gwneud hynny, neu os ydych chi'n byw gyda'ch landlord.*   * Reportio'r landlord i'w **cynllun achrediad**   Gallwch atal hyn drwy:   * Defnyddio **rhestr wirio UCM ar gyfer chwilio am dŷ** ac osgoi tai sydd â phroblemau llwydni amlwg * Siarad â'r tenantiaid blaenorol * Mynnu bod unrhyw waith trwsio sydd wedi cael ei addo'n cael ei gynnwys yn eich cytundeb   **Blaendaliadau Blêr**  Y camau nesaf:   * Cynnig paentio'r ystafell eich hun * Defnyddio **proses amgen ar gyfer Datrys Anghydfod** wedi'i chydlynu gan ddarparydd eich cynllun gwarchod blaendal (os yw'r naill ochr a'r llall yn cytuno) i herio'r tâl am y marc llosgi a chost paentio'r ystafell - rhaid i hyn fod o fewn 3 mis i ddiwedd eich cytundeb   Gallwch atal hyn drwy:   * Mynnu fod gennych chi **restr eiddo** neu fynd ati i lunio un eich hun, gan hefyd dynnu lluniau * Cyfathrebu'n well â chyd-letywyr ynglŷn â'ch disgwyliadau * Arwyddo cytundebau unigol, fyddai'n golygu talu blaendaliadau unigol | Sleid: Datrys Problemau Tenantiaeth  Sleid: Set Arfau Tenantiaeth  Taflen Set Arfau Tenantiaeth  Sleid: Gwarantwyr Gwych  Sleid: Cymdogion Cydwybodol  Sleid: Llwydni a Lleithder  Sleid: Blaendaliadau Blêr |
| 3 munud | **Ffilm: Hintiau Handi ar Denantiaeth**  Esboniwch:  *Mae gwybodaeth am ymdrin â phroblemau fel y rhai rydyn ni wedi rhoi sylw iddynt, ac eraill, i'w gweld yn* **“Canllawiau Datrys Problemau Tenantiaeth”** *ar wefan Barod i Rentu ac ar wefannau megis Shelter a Chyngor ar Bopeth.*  *Mae'r ffilm hon yn dwyn sylw at y pethau pwysicaf i'w cofio wrth ymdrin â phroblemau fel tenant.*  **Dangoswch y ffilm: Hintiau Handi ar Denantiaeth** | Ffilm: Hintiau Handi ar Denantiaeth |
| **Crynodeb** | | |
| 3 munud | **Gweithgaredd: Llinell sbectrwm**  Ailadroddwch y gweithgaredd cyntaf, y tro hwn gofynnwch iddynt ba mor hyderus maen nhw'n teimlo ynglŷn â rhentu ar ôl cymryd rhan yn yr hyfforddiant.  Gofynnwch i bobl sy'n sefyll mewn safle gwahanol ar y llinell, o gymharu â dechrau'r gweithdy, i esbonio pam eu bod yn teimlo'n fwy neu'n llai hyderus.  Diolchwch iddynt am eu hadborth a gofynnwch iddyn nhw eistedd. | Sleid: Llinell sbectrwm |
| 2 munud | **Crynhoi ac atgyfeirio**  Diolchwch i bawb am gymryd rhan.  Rhowch wybod iddynt fod yr adnoddau maen nhw wedi eu defnyddio heddiw, ynghyd â llawer mwy o gyngor, ar gael ar wefan 'Barod i Rentu' y gallant eu cyrchu unrhyw bryd.  **[Gallwch gynnwys unrhyw ganllawiau neu gymorth y gall eich UM eu darparu]**  Atgoffwch nhw ynglŷn â gweithdai eraill Barod i Rentu, a'r gwahanol ffyrdd y gallan nhw gymryd rhan mewn trefnu ar y cyd, drwy grŵp hawliau rhentwyr neu undeb tenantiaid lleol, neu drwy drefnu gyda thenantiaid eraill yn eich UM. | Sleid: Beth nesaf? |